google/wiki40b huggingface dataset:
Forsvarets kantiner

Forsvarets kantiner, senere Statens kantiner, var en norsk forvaltningsbedrift som hadde ansvar for driften av messe og marketenteri ved Forsvarets forlegninger.
Forsvarets kantiner ble opprettet i 1959 med bakgrunn fra et kantinekontor i Forsvarsdepartementet. I 1964 ble navnet endret til Statens kantiner og bedriften fikk mandat å kunne ta på seg drift også av «sivile lunsjrom m.v. for andre statlige institusjoner».
I 1997 ble forvaltningsbedriften omdannet til statsforetak og formålet utvidet til å drive kantine, kiosk og cateringvirksomhet, permisjonssteder og virksomheter knyttet til permisjonsstedene. Foretaket ble organisert i to divisjoner og en sentral stab. Divisjonen Fritidskantine og Hotell fikk ansvaret for virksomheten i Forsvaret, mens Divisjon Personalrestaurant og Catering fikk ansvaret for virksomheten i det offentlige og private kantinemarked.
I 2001 ble Statens kantiner omdannet til statsaksjeselskapet Grødegaard AS og betegnelsen Servina ble innført på kantiner og personalrestauranter. Samtidig ble eierskapet overført fra Forsvarsdepartementet til Nærings- og handelsdepartementet.
I 2005 ble hele virksomheten solgt til det danske konsernet ISS.
Mitsubishi i-MiEV

Mitsubishi i-MiEV (MiEV er et akronym for Mitsubishi innovative Electric Vehicle) er en elektrisk fireseters 4-dørs halvkombi fra Mitsubishi Motors Corporation, som er en elektrisk versjon av Mitsubishi i. Bilen selges også i Europa av PSA Peugeot Citroën som Citroën C-Zero og Peugeot iOn.
i-MiEV var den første elbilen i økonomiklassen som tilbød hurtiglading, dvs. at batteriet kan lades fra 20% kapasitet til 80% på 15-20 minutter (avhengig av utetemperatur). Det var dette som for alvor gjorde at det norske elbilmarkedet tok av og ble et massefenomen.
Bakkenær ozon

Bakkenær ozon (troposfærisk ozon) er ozon nær jordoverflaten. I stratosfæren, over 10 kilometers høyde, beskytter ozon mot solens farlige ultrafiolette stråler, men det er skadelig for mennesker og vegetasjon som lever i den nederste delen av atmosfæren. De negative effektene av bakkenær ozon er forårsaket enten av kortvarige høye konsentrasjoner eller av relativt sett lavere konsentrasjoner som forekommer over lengre perioder.
Bakkenær ozon dannes i fotokjemiske reaksjoner mellom flyktige organiske stoffer og nitrogenoksider i nærvær av solstråling. Bakkenær ozon hindrer fotosyntese og har skadelige effekter på vannbalansen hos plantevekster, og reagerer med slimhinnene i luftvegene til dyr og mennesker. Bakkenær ozon dannes blant annet når sollys møter avgasser fra motorkjøretøyer. Det oppstår også fra fotokopieringsmaskiner.
Plateumaris

Utseende

Plateumaris er mellom 3-10 mm lange. Kroppen er langsmal og ikke så oval som bladbillene ofte er. Bakkroppen smalner bakover. De er metallisk farget i ulike nyanser av messing- og bronsefarge. Hodet er fremover-rettet. Beina er vanligvis lange og kraftige. Mange av artene er like hverandre.
De ligner veldig på artene i slekten Donacia, en av de viktigste forskjellene ligger i sømlinjen (midtlinjen) bakerst på kroppen. Hos Plateumaris spriker dekkvingene noe, mens de hos Donacia følger hverandre helt bak. De også noe lik trebukker (Cerambycidae), som er ganske nærstående. Men, antennene er kortere, høyst halve kroppslengden. De ligner mest på trebukker i slekten Rhagium, som også har korte antenner, men sivbukker er generelt mye mindre.

Levevis

Både larvene og de voksne (imago) billene lever av å spise blad på næringsplanten. De voksne er særlig aktive i solskinn.
Plateumaris tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Orm (navn)

Etymologi

Orm har opprinnelse i det norrøne navnet Ormr, dannet av ormr, «slange, orm». I norrøn mytologi ble Midgardsormen av og til kalt kun Ormr. Andre norrøne former av navnet er OrmR, Ormi og Ormika. Den gammelsvenske og gammeldanske formen av navnet var Orm. Vorm er en dialektform av navnet fra Vest-Agder.
Norges Roforbund

Bakgrunn

I løpet av 1890-årene utviklet det seg en interesse for roing som idrett i studentiljøet i Oslo. Stiftelsen av Norske Studenters Roklub, NSR, ble startet i 1897 av Peter Torgersen fra Ormsund Roklub og Nikolai Paus fra Christiania Roklub (CR). Initiativet til et landsomfattende ro-forbund kommer fra NSR og «Norsk Forening for Roidræt» ble stiftet 9. april 1900.

Historie

Styret i forbundet besluttet å skifte navn til Norges Roforbund i 1910. Det første stevne for lands-kapproing ble holdt den 24. juni 1900 i Holtekilen med Norske Studenter som arrangør. NR var med å stifte Nordisk roforbund i Stockholm den 27. februar 1910, og det første nordiske mesterskap ble arrangert på Kalvebod strand ved København 9. juli 1910.
I 1916 hadde NR fått så mange medlemsklubber at en så det hensiktsmessig å dele klubbene inn i kretser. Antall aktive medlemmer økte også, og nådde en topp i 1919 med 1539 registrerte. I 1920 hadde forbundet 18 medlemsklubber. En vesentlig nedgang i 1920-årene fulgte, og en ny medlemsvekst begynte først fra og med 1930.
Harriet Hafsøe grunnla 12. juni 1929 Oslo Kvinnelige Roklubb. Antall kvinnelige klubber økte til 20 innen 1950.
Aaptos duchassaingi

Utbredelse

Arten er utbredt i Mexicogolfen.
Country Strong

Handling

Filmen følger den unge countrymusikeren Beau Hutton (Garrett Hedlund), som blir kjent med den falmede stjernen Kelly Canter (Gwyneth Paltrow). Sammen drar de på turne for å få karrieren hennes på rett kjøl, ledet av Kellys mann og manager, James Canter (Tim McGraw). Med på turneen er også en tidligere skjønnhetsdronning som nå har blitt musiker, Chiles Stanton (Leighton Meester). Personlige forhold oppstår og blir satt på prøve under hele turneen, en turné som Kelly gang på gang ødelegger på grunn av sin selvdestruktive personlighet, som hun må overvinne om det skal bli noen suksess.

Mottagelse

Filmen har generelt fått dårlige kritikere, og har en rating på 19% på Rotten Tomatoes, med snittkarakter 4,5 av 10.
På IMDb har filmen et foreløpig snitt på 5,8 av 10 mulige.
Sangen «Coming Home», fremført av Paltrow, ble nominert både til Golden Globe og Oscar for beste sang.
Orthostoma

Utseende

Middelsstore, mørke, metallisk fargede trebukker. Kroppsformen er parallellsidig. Antennene er betydelig lengre enn kroppen. Pronotum har rundede sider uten tenner. Beina er nokså lange.

Levevis

Larvene lever i død ved.

Utbredelse

Slekten er vidt utbredt i Sør-Amerika.
Primaspalasset i Warszawa

Historie

Byggingen av palasset begynte mot slutten av det 16. århundre etter initiativ av Płock-biskopen Wojciech Baranowski. Etter å ha blitt primas overga han palasset til kapittelet i Gniezno i 1610. Det ble senere ødelagt under den svenske invasjonen av Polen i 1655–1660, og gjenoppbygd under ledelse av Józef Fontana. Palasset ble på ny ødelagt av saksere og kosakker i 1704, og senere gjenoppbygd av primas Stanisław Szembek. Frem til 1797 fungerte palasset som primasresidens. Mot slutten av det 17. århundre ble palasset utbygd under ledelse av Tylman van Gameren, mens det i første halvdel av det 18. århundre ble ombygd i rokokkostil som residensen til primas Adam Ignacy Komorowski.
I årene 1777–1783 ble palasset igjen ombygd, denne gang av Antoni Kazimierz Ostrowski, etter tegninger av Efraim Szreger i klassisistisk stil. Byggingen ble fullført av Michał Jerzy Poniatowski. Hovedkorpusen ble da beriket med sidefløyer med paviljonger. Palassindret ble tegnet av Johann Christian Kammsetzer og Szymon Bogumił Zug.
I det 18. århundre ble palasset brukt til forskjellige formål. I mellomkrigstiden huset det Jordbruksdepartementet. Palasset ble ødelagt under Felttoget i Polen i 1939, og senere gjenoppbygd etter krigen.
US Open 1994 (tennis)

US Open 1994. US Open er en Grand Slam-turnering i tennis som blir spilt i Flushing Meadows i bydelen Queens i New York. US open i 1994 ble arrangert i perioden 29. august til 11. september. Andre Agassi beseiret Michael Stich i herrefinalen i single og Arantxa Sánchez Vicario vant damefinalen over Steffi Graf. Vicario vant også damedoubletittelen sammen med Jana Novotná.
Den store lære

Den store lære eller Den store lærdom (kinesisk: 大学; pinyin: Dà Xué) er den første av fire bøker som filosofen Zhu Xi under Song-dynastiet utropte som konfucianismens rettesnorer. Det dreier seg opprinnelig om ett av kapitlene i Riteboken.

Innhold

Boken består av en kort hovedtekst som tilskrives Konfucius selv, samt ni kommentarkapitler ført i pennen av Zeng Zi, en av Konfucius' disipler.

Litterær betydning

Den store læres store betydning skyldes ikke minst at den griper fatt i mange av gjennomgangstemaene innen kinesisk filosofi og politisk tenkning og knytter dem sammen på en enestående måte.
Regjeringskunst, selvkultivering og utforskning av verden knyttes tett sammen. Den enkeltes verk settes i den større helhets tjeneste, slik at det for eksempel relateres til mål som fremme av verdensfred og enhet mellom ånd og materie. Ved sin definisjon av veien til lærdom i politiske og sosiale sammenhenger knytter verket det åndelige sammen med det praktiske, og skaper begrepet dao – men på en måte som er radikalt annerledes enn i daoismen. Den store lære gir konfucianismen en klar verdenstilvendt retning. Den begrunner sin autoritet ikke i trancendente guddommers autoritet, men i vise oldtidskongers virke.
Enkelte passasjer har hatt stor betydning for kinesisk politisk diskurs gjennom mer enn to tusen års kinesisk historie. Den store lærdoms begrep «verdensfreden» har vært et levende politisk konsept allerede under Zhou-dynastiet og helt frem til Guomindangs og det kinesiske kommunistpartis tid. Begrepet Qinmin, som ofte oversettes med «folkets fornyelse», er blitt navnet på et politisk parti i Republikken Kina.
Sven Bender

Internasjonal karriere

Bender var med på å vinne U-19 EM i 2008 for det tyske U-19 landslaget. Bender debuterte for det tyske landslaget i mars 2011 mot Australia, som Tyskland tapte 2–1. Han står foreløpig med to A-landslagskamper for Tyskland.
Han tok sølv under Sommer-OL 2016.
Gongjing

Gongjing (kinesisk: 贡井区, pinyin: Gòngjǐng Qū) er et bydistrikt i byprefekturet Zigong i provinsen Sichuan i Folkerepublikken Kina. Det har ert areal på 417,63 km² og teller 295.000 innbyggere (2005).
NATOs parlamentarikerforsamling

NATOs parlamentarikerforsamling (engelsk: NATO Parliamentary Assembly, forkortet NATO PA) er en internasjonal organisasjon tilknyttet forsvarsalliansen NATO som består av parlamentsmedlemmer fra NATOs medlemsland. Den ble etablert i 1955 og har sitt hovedsete og sekretariat i Brussel. Generalforsamlingen i NATOs parlamentarikerforsamling møter til sesjoner hvert halvår. I tillegg består NATOs parlamentarikerforsamling av Den permanente komité, fem faste fagkomiteer og ad hoc-underkomiteer som møtes oftere.
NATOs parlamentarikerforsamling fungerer som bindeledd mellom NATO og parlamentene i medlemslandene, og bidrar til å utforme NATOs politikk og forankre denne i medlemsstatenes demokratiske prosesser.
Sótano de las Golondrinas

Sótano de las Golondrinas (spansk for «Svalekjelleren») er en åpen, vertikal hule i Aquismón kommune i den meksikanske delstaten San Luis Potosí. Hula er 370 meter dyp, målt fra åpningas høyeste punkt. Åpninga er 49 ganger 62 meter brei, mens hula er hele 303 ganger 135 meter brei på det meste. Den er verdens største vertikale hule, og også blant de dypeste. Hula har blitt til ved vannerosjon på kalksteinsgrunnen.
Navnet kommer av de mange fuglene som hekker i huleveggene. Det er for det meste snakk om halsbåndseilere og grønne parakitter.
Hula er populær blant utøvere av ekstremidretter, særlig rappell og BASE-hopping.
Baruch Lumet

Biografi

Burech Lumet ble født 16. september 1898 i Warszawa i Polen. Han immigrerte til USA sammen med sin kone, Eugenia Gitl Lumet, og datter Feiga i 1922. Sønnen Sidney Lumet, som senere ble en kjent filmregissør, ble født i 1924.
Selv om han spilte sammen med sin sønn i filmen One Third of a Nation i 1939,  jobbet Lumet lite foran filmkamera. Han spilte likevel karakterroller i to av sønnens filmer på 1960-tallet, Pantelåneren (1964) og Klikken (1966). I tillegg dukket han opp i en rolle som bondagefetisjist i Woody Allens komedie Alt du vil vite om sex (men ikke våger spørre om) (1972).
Lumet ledet Dallas Institute of Performing Arts og Knox Street Theater i Dallas fra 1953 til 1960. Blant studentene hans var Jayne Mansfield og Tobe Hooper.
Bugge (slekt fra Oslo)

Bugge er en norsk slekt fra som stammer fra kjøpmann Søren Larsen (død 1709). Han var far til kjøpmann Lars Sørensen Bugge (1690–1744).
Vayana

Utseende

Middelsstore, glatte og blanke, ovale til litt pæreformede skarabider.

Levevis

Larvene lever i råtten ved.

Utbredelse

Slekten er utbredt i Sør-Amerika.
Chörten

Chörten (tibetansk: མཆོད་རྟེན།, Wylie: mchod rten, tradisjonell kinesisk: 塔、確典, forenklet kinesisk: 塔、确典, pinyin: tǎ, quèdiǎn) er et tibetansk kultbyggverk innen tibetansk buddhisme. Den er den egne videreutvikling av stupaen.
Den hvitvaskede hoveddelen er formet som en omvendt klokke, og hever seg opp over et flere ganger avtrappet underbygg.
Ålmo

Ålmo er ei lita bygd innerst i Foldfjorden på Ertvågsøya i Aure kommune i Møre og Romsdal. I bygda finnes 5-6 gårder samt noen bolighus.
Ålmo har utsikt utover Foldfjorden og omkringliggende fjell som Dalamannen, Bårdsetfjellet, Aresvikfjellet og Tustnafjellene.
American Polar Society

American Polar Society er en amerikansk forening etablert i 1934 av August Howard.
Junior-NM i friidrett 2017

Junior-NM i friidrett 2017 ble arrangert fra 11. til 13. august 2017, i Harstad. Arrangør var IK Hind.
Fritenker

Fritenker er et begrep som kommer opprinnelig fra det engelske ordet free-thinker, og viser til person som tenker ubundet av kirkens autoritet i religiøse spørsmål, eller generelt forholder seg fritt i forhold til religion, dogmer og andre autoriteter.
Ordet free-thinker ble først brukt av de engelske deistene på slutten av 1700-tallet, og etter hvert fikk ordet allmenn utbredelse blant en rekke filosofer også i Frankrike og Tyskland. Ordet ble først brukt om og av filosofen John Toland.
Det fantes egne fritenkerklubber i Norge rundt 1900. Fritænkerklubben i Bergen var en pådriver når det gjaldt innføring av kremasjon (likbrenning), og den radikale likbrenningsloven av 1912.
Kenenisa Bekele

OL- og VM-resultater

Han vant gull på 10 000 meter og sølv på 5000 meter i OL i Aten 2004. I VM 2003 vant han gull på 10 000 meter og bronse på 5000 meter. Han forsvarte VM-gullet på 10 000 meter i Helsingfors 2005 og i Osaka 2007. 
Han forsvarte OL-gullet på 10 000 m i OL 2008 i Beijing. Fra før hadde fire løpere vunnet 10 000-meteren i OL to ganger: Paavo Nurmi, Emil Zátopek, Lasse Virén og Haile Gebrselassie.
I tillegg vant han gull på 5000 meter med ny olympisk rekord.

Terrengløp

Fem år på rad, (2002–2006) vant Bekele VM i terrengløp, både kort og lang løype. Ingen andre løpere har greid å vinne begge distansene noe annet år.
Ninoxinae

Taksonomi

Marks et al. (1999) delte Strigidae inn i tre underfamilier; Striginae, Surniinae og Asioninae. Imidlertid har nye molekylære beviser (Wink et al. (2008) og Fuchs et al. (2008b)) ført til en mindre justering av den opprinnelige inndelingen. Ninoxinae erstatter Asioninae og øreugler har blitt plassert som et tribus under Striginae.
Arneberg (slekt)

Slektsvåpen

Colbjørn Torstensen Arneberg og etterkommerne tok som slektsvåpen en opprett svart bjørn.
Luojiang (Deyang)

Luojiang (kinesisk: 罗江县; pinyin: Luójiāng Xiàn) er et fylke i provinsen Sichuan i Folkerepublikken Kina. Det ligger i byprefekturet Deyang.
Befolkningen var på 241 682 innbyggere i 1999.

Kulturminner

Både ættehallen og graven til Pang Tong (Pang Tong ci mu, 庞统祠墓) ble i 2006 tilføyd på Folkerepublikken Kinas liste over kulturminner.

Samferdsel

Kinas riksvei 108 løper gjennom området. Riksveien begynner i Beijing og fører via Taiyuan, Xi'an og Chengdu sør til Kunming i den sørvestlige provinsen Yunnan.
Castaway on the Moon

Handling

Castaway on the Moon handler om en mann som prøver å ta livet sitt, men mislykkes og havner på en ubebodd, liten øy i Hanelva, midt i Seoul. Han blir ikke etterlyst eller funnet, og må klare seg selv. Den eneste som vet om han er en kvinne som ikke har vært ute av rommet sitt på flere år. Hun får tilfeldigvis øye på ham ved hjelp av telelinsen på kameraet sitt.

Mottagelse

Erlend Loe i Aftenposten skrev at regissøren har laget «en stor, varm og tiltrekkende merkelig kjærlighetshistorie, som avsluttes med en intensitet og patos man ikke mistenker at skal komme,» og gir den en femmer.
Astetholea

Utseende

Middelsstore, slanke, blanke trebukker. Antennene er litt lengre enn kroppen. Pronotum er rundet uten tenner på sidene. Dekkvingene er jevnbrede. Beina har litt fortykkede lår.

Utbredelse

Slekten forekommer på New Zealand og Ny-Caledonia.
CD Bidasoa

Club Deportivo Bidasoa er en håndballklubb i Irún i provinsen Gipuzkoa i Baskerland i Spania. Klubben ble stiftet i 1962. Klubben spiller i den nest øverste divisjonen i spansk håndball, División de Honor B. Laget ble seriemester i Liga ASOBAL i sesongen 1994/1995. Klubben vant EHF Champions League for menn i sesongen 1994/1995 og cupvinnercupen i håndball for menn i sesongen 1996/1997. Den norske landslagsspilleren André Jørgensen spilte for klubben fra 2003 til 2006, og landslagskeeper Ole Erevik spilte for klubben fra 2005 til 2007.
The Elders

The Elders er en gruppe eldre statsledere og fremragende ledere, ledet av Mary Robinson. Initiativet til gruppen ble tatt av sir Richard Branson, Peter Gabriel og Nelson Mandela, gruppen skal arbeide for å løse globale problemer ved hjelp av «nesten ett tusen år med kollektiv visdom». Nelson Mandela offentliggjorde opprettelsen av gruppen på sin 89-årsdag 12. juli 2007. Nelson Mandela var honorær medlem til sin død. Kofi Annan var leder inntil sin død i 2018.
Medlemmene pr. november 2018 er:
Mary Robinson (leder), Gro Harlem Brundtland (nestleder), Graça Machel (nestleder), Lakhdar Brahimi, Martti Ahtisaari, Hina Jilani, Ernesto Zedillo, Ricardo Lagos og Ban Ki-moon (også nestleder). Desmond Tutu var leder til mai 2013 og ble deretter honorær medlem av gruppen. 
Elder emeritus: Desmond Tutu, Ela Bhatt, Jimmy Carter og Fernando Henrique Cardoso.
Likestillingssenteret

Likestillingssenteret var et statlig kontor som eksisterte fra 1997 til 1. januar 2006 og som arbeidet med likestillingsspørsmål. Likestillingssenteret oppstod etter en omorganisering av det tidligere Likestillingsrådet, opprettet 1972, og hadde som formål å arbeide for likestilling mellom kjønnene på alle samfunnsområder. Det må ikke forveksles med Likestillingsombudet, som også eksisterte i samme periode. I 2006 ble Likestillingssenteret og Likestillingsombudet fusjonert inn i Likestillings- og diskrimineringsombudet.
Senterets formelle navn ved etableringen var Kompetansesenter for likestilling, men senteret ble profilert under navnet Likestillingssenteret, herunder i logoen. Lederen for senteret ble ofte omtalt som likestillingsdirektør.
Det tidligere statlige Likestillingssenteret har ingen tilknytning til Likestillingssenteret på Hamar, som drives av Stiftelsen Kvinneuniversitetet og som tok i bruk navnet Likestillingssenteret på sin utadrettede virksomhet i 2008.
Linden Lab

Linden Lab er et privat selskap, grunnlagt i 1999 av Philip Rosedale, og som står bak den virtuelle 3D-verdenen Second Life.
Selskapets hovedkontor er i San Francisco, USA. Det har 200 ansatte over hele verden. Navnet kommer fra Linden Street, gata de opprinnelig holdt til i.
Heterogomphus inarmatus

Utseende

En stor, kraftig, brun, blank hornbille. Hos denne arten mangler hannen horn, så hann og hunn er overflatisk ganske like.

Levevis

Til tross for at noen av artene er ganske vanlige er det lite man vet om biologien til disse billene. Larvene til de artene der disse er kjente lever i jorda der de spiser dødt, organisk materiale. De voksne billene er aktive om natta og kommer gjerne til lys. Disse artene er ikke regnet som skadedyr.

Utbredelse

Arten er kjent fra Argentina og Peru.
Kenny Cunningham

Spillerkarriere

Cunningham startet sin aktive karriere hos Home Farm på midten av 1980-tallet før han dro videre til amatørklubben Tolka Rovers i 1988. Den 18. september 1989 dro han over til England hvor han skrev under på en ettårskontrakt med Millwall. Denne kontrakten ble omsider fornyet med ytterligere to år. Han fikk sin førstelagsdebut for Millwall den 17. mars 1990 og spilte tilsammen 136 seriekamper fordelt over fem år.
I november 1994 dro Cunningham og lagkamerat Jon Goodman videre til London-klubben Wimbledon på en overgangssum verdt 1,3 millioner pund. Her spilt han over 250 seriekamper fordelt over åtte sesonger, men forlot klubben to år før den ble oppløst. Han ble kjøpt opp av nyopprykkede Birmingham City sommeren 2002 for 600 000 pund, hvor han gikk rett inn på førstelaget som erstatning for en skadet midtstopper Steve Vickers. Han dannet med tiden også et defensivt samarbeid med Matthew Upson, som hadde ankommet i januarvinduet. Etter at Birmingham rykket ned under 2005/2006-sesongen ble han frigitt av klubben sammen med flere andre spillere.
Den 19. juli 2006 skrev han under på en kontrakt med Sunderland, hvor hans tidligere landslagskollega Niall Quinn var styreleder. Han fikk totalt elleve kamper for Sunderland og hjalp klubben til opprykk, men ble satt på overgangslisten og frigitt på slutten av sesongen hvor han så la opp som aktiv fotballspiller. Etter at han la opp har Cunningham arbeidet som ekspertkommentator ved fjernsynsselskapet RTÉ.

Internasjonal karriere

Cunningham fikk sin debut for Irland i en kamp mot Tsjekkia den 24. april 1996. Han ble tatt ut i troppen til VM i fotball 2002 av landslagstrener Mick McCarthy, hvor han spilte to kamper mot henholdsvis Tyskland og Spania. Han fikk tilsammen 72 kamper i perioden fra debuten i 1996 og frem til han ga seg med landslagsfotball i 2005.
Taeko Kawakatsu

Landslaget

Taeko Kawakatsu spilte 2 landskamper for Japans kvinnelandslag.
Genuchus

Utseende

Middelsstore, langstrakte, blankt svarte gullbasser. Beina er ganske korte og kraftige, særlig føttene, som er reduserte til stumper på forbeina, korte og kjegleformede på mellom- og bakbeina. Dette er typiske tilpasninger til et underjordisk levesett med mye graving. Pronotum er ovalt, nesten så bredt som dekkvingene. Dekkvingene har markerte lengdefurer. Hele oversiden er nokså tett punktert.

Levevis

Artene lever underjordisk, trolig i maur- eller termitt-tuer.

Utbredelse

Slekten er utbredt i Afrika.
Run Rabbit Run

«Run Rabbit Run» er en britisk sang med melodi av Noel Gay og tekst av Ralph Butler. Sangen ble opprinnelig fremflørt av Flanagan and Allen.
Sangen ble skrevet til Gays show, The Little Dog That Laughed, som hadde premiere 11. oktober 1939, på en tid da de fleste store London-teatre var stengt. Den ble en populær sang under den andre verdenskrig, særskilt etter at Flanagan og Allen forandret teksten for å holde narr av tyskerne («Run, Adolf, Run Adolf, Run, Run, Run»........).
Teksten ble anvendt som et trassig spark mot det angivelig ieneffektive Luftwaffe. Den 13. november 1939, kort etter utbruddet av den andre verdenskrig og også kort etter at sangen hadde premiere, satte Tyskland i gang sitt første luftangrep mot Storbritannia på flybåter som lå i ly i Sullom Voe, Shetland. To kaniner ble antatt drept av en bombe, selv om det ble antydet at de i virkeligheten var skaffet fra en slakterforretning og anvendt av publisitetshensyn.
Inntil nylig var sangen en populær barneregle sunget av barn i mange deler av Storbritannia, selv om dens popularitet har sunket betraktelig i de seneste få tiårene.